REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/132-22

11. oktobar 2022. godine

B e o g r a d

ZAPISNIK

PETE SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 11. OKTOBRA 2022. GODINE

Sednica je počela u 11,05 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica, Miroslav Kondić, Svetlana Milijić, Nikola Radosavljević, Tijana Davidovac, Vladimir Obradović, Veroljub Stevanović, Nenad Mitrović, Nebojša Zelenović, Vojislav Vujić i Rozalija Ekres.

Sednici su prisustvovali zamenici članova Odbora: Đorđe Stanković (zamenik Miroslava Aleksića) i Darko Jovanović (zamenik dr Aleksandre Tomić).

Sednici nisu prisustvovali članovi Odbora: Dušan Bajatović i Bojana Bukumirović, niti njihovi zamenici.

Sednici su prisustvovali i narodni poslanici: Tamara Milenković-Kerković i Boško Obradović.

Na predlog predsednika, Odbor je većinom glasova (13 glasova za, 1 član Odbora nije glasao) utvrdio sledeći

D n e v n i r e d :

1. Razmatranje Izveštaja o radu Republičke komisije za zaštitu prava u postupcima javnih nabavki u periodu od 1. januara 2021. do 31. decembra 2021. godine, koji je podnela Republička komisija za zaštitu prava u postupcima javnih nabavki (broj 02-555/22 od 30. marta 2022. godine);
2. Razmatranje Izveštaja o sprovedenom monitoringu Kancelarije za javne nabavke za 2021. godinu, koji je podnela Kancelarija za javne nabavke (broj 02-550/22 od 29. marta 2022. godine).

Pre prelaska na rad po utvrđenim tačkama dnevnog reda, Odbor je većinom glasova (11 glasova za, 1 uzdržan, 2 nije glasalo), bez primedbi, usvojio zapisnik sa 4. sednice Odbora.

Pre prelaska na rad, predsednik Odbora je podsetio da izveštaje koji su danas na dnevnom redu, Odbor razmatra u skladu sa članom 237. Poslovnika NS, što znači da o razmatranju ovih tačaka podnosi Narodnoj skupštini izveštaj Odbora, sa predlogom zaključka radi razmatranja i usvajanja na jednoj od sednica Narodne skupštine.

**PRVA TAČKA DNEVNOG REDA**: **Razmatranje Izveštaja o radu Republičke komisije za zaštitu prava u postupcima javnih nabavki u periodu od 1. januara 2021. do 31. decembra 2021. godine, koji je podnela Republička komisija za zaštitu prava u postupcima javnih nabavki**

Veroljub Arsić je istakao da je članom 203. st. 1. i 2. Zakona o javnim nabavkama utvrđeno da Republička komisija za zaštitu prava u postupcima javnih nabavki za svoj rad odgovara Narodnoj skupštini kojoj dostavlja godišnji izveštaj o svom radu, sa svim propisanim delovima koje ovaj izveštaj obavezno mora da sadrži.

Saglasno navedenim odredbama Zakona o javnim nabavkama, Republička komisija za zaštitu prava u postupcima javnih nabavki 30. marta 2022. godine, podnela je Narodnoj skupštini Izveštaj o radu Republičke komisije za zaštitu prava u postupcima javnih nabavki u periodu od 1. januara 2021. do 31. decembra 2021. godine. Zatim je dao reč Hani Hukić, predsednici Republičke komisije za zaštitu prava u postupcima javnih nabavki.

Hana Hukić je istakla da Izveštaj sadrži sve elemente koji su predviđeni Zakonom o javnim nabavkama i da se najveći deo odnosi na predmete po kojima je Komisija odlučivala. Detaljno su navedeni podaci o predmetu nabavke, naručiocu, ponuđaču, inicijalnoj vrednosti nabavke i o načinu na koji je Komisija odlučila u svakom pojedinačnom slučaju nabavke. Komisija je radila u punom sastavu, s tim što su u drugoj polovini 2021. godine, u skladu sa zakonom izabrana dva nova člana, jer je prethodnim isticao mandat. Komisija je održala 286 sednica, na kojima je doneto hiljadu odluka, od čega je 759 odluka doneto povodom zahteva za zaštitu prava. Od tih odluka u 359 slučajeva je doneto rešenje u kojima su zahtevi za zaštitu prava ocenjeni kao osnovani i ti postupci javnih nabavki su poništeni. U većini slučajeva postupak je delimično poništen i naručiocima je dat nalog da otklone nepravilnosti. U oko 43% slučajeva zahtevi su odbijeni kao neosnovani. Ukupna procenjena vrednost javnih nabavki o kojima je komisija odlučivala iznosi oko 128 milijardi dinara, što je za oko 22 milijarde više u odnosu na prethodnu godinu. Komisija osim odlučivanja po zaštiti prava, u svojoj nadležnosti ima i kontrolu spovođenja svojih odluka. U ovom periodu podneto je 77 tužbi Upravnom sudu povodom odluka Komisije, od čega je 47 odbijeno, a 19 je uvaženo.

U diskusiji su učestvovali: Nenad Mitrović, Đorđe Stanković, Vladimir Obradović, Nebojša Zelenović, Nikola Radosavljević, Veroljub Stevanović, Boško Obradović, Veroljub Arsić i Tamara Milenković-Kerković, čija su izlaganja tonski snimana.

Na osnovu člana 237. stav 4. Poslovnika Narodne skupštine, Odbor za finansije, republički budžet i kontrolu trošenja javnih sredstava je većinom glasova (10 glasova za, 1 protiv, 2 uzdržana, 1 nije glasao) odlučio da podnose

I Z V E Š T A J

Odbor za finansije, republički budžet i kontrolu trošenja javnih sredstava, shodno članu 203. stav 2. Zakona o javnim nabavkama („Službeni glasnik RS“ broj 91/19), razmotrio je Izveštaj o radu Republičke komisije za zaštitu prava u postupcima javnih nabavki u periodu od 1. januara 2021. do 31. decembra 2021. godine.

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

Kao i

P R E D L O G

ZAKLjUČAK

POVODOM RAZMATRANjA IZVEŠTAJA O RADU REPUBLIČKE KOMISIJE ZA ZAŠTITU PRAVA U POSTUPCIMA JAVNIH NABAVKI U PERIODU OD

1. JANUARA 2021. DO 31. DECEMBRA 2021. GODINE

1. Prihvata se Izveštaj o radu Republičke komisije za zaštitu prava u postupcima javnih nabavki u periodu od 1. januara 2021. do 31. decembra 2021. godine.

2. Ovaj zaključak objaviti u „Službenom glasniku Republike Srbije“.

**DRUGA TAČKA DNEVNOG REDA: Razmatranje Izveštaja o sprovedenom monitoringu Kancelarije za javne nabavke za 2021. godinu, koji je podnela Kancelarija za javne nabavke**

Veroljub Arsić je podsetio da je članom 180. stav 1. Zakona o javnim nabavkama  propisano da Kancelarija za javne nabavke sprovodi monitoring nad primenom propisa o javnim nabavkama, u cilju sprečavanja, otkrivanja i otklanjanja nepravilnosti koje mogu da nastanu ili su nastale u primeni ovog zakona.

Stavom 6. navedenog člana propisano je da Kancelarija za javne nabavke priprema godišnji izveštaj o sprovedenom monitoringu, koji dostavlja Vladi i Narodnoj skupštini najkasnije do 31. marta tekuće godine za prethodnu godinu.

Saglasno navedenim odredbama zakona, Kancelarija za javne nabavke je 29. marta 2022. godine podnela  Narodnoj skupštini Izveštaj o sprovedenom monitoringu Kancelarije za javne nabavke za 2021. godinu.

Zatim je dao reč Sandri Damčević, direktorki Kancelarije za javne nabavke.

Sandra Damčević je podsetila koje su nadležnosti Kancelarije za javne nabavke. Istakla je da Kancelarija ima 42 zaposlenih, od čega je šestoro zaposlenih angažovano na poslovima monitoringa nad primenom propisa o javnim nabavkama. Cilj monitoringa je otkrivanje, sprečavanje i otklanjanje nepravilnosti nastale u primeni Zakona o javnim nabavkama. Kancelarija je postupala po zahtevima za sprovođenje monitoringa od strane državnih organa i privrednih subjekata. U skladu sa Zakonom o javnim nabavkama Kancelarija je podnosila zahteve za pokretanje prekršajnog postupka.

U diskusiji su učestvovali: Nebojša Zelenović, Tamara Milenković-Kerković, Vladimir Obradović i Veroljub Arsić, čija su izlaganja tonski snimana.

Na osnovu člana 237. stav 4. Poslovnika Narodne skupštine, Odbor za finansije, republički budžet i kontrolu trošenja javnih sredstava je većinom glasova (11 glasova za, 1 uzdržan), odlučio da podnose

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Izveštaj o sprovedenom monitoringu Kancelarije za javne nabavke za 2021. godinu, koji je podnet Narodnoj skupštini na osnovu člana 180. stav 6. Zakona o javnim nabavkama („Službeni glasnik RS“, br. 91/19).

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za izvestioca Odbora i predstavnika predlagača  na sednici Narodne skupštine određen je Veroljub Arsić, predsednik Odbora.

Kao i

        P R E D L O G

ZAKLjUČAK

POVODOM RAZMATRANjA IZVEŠTAJA O SPROVEDENOM MONITORINGU KANCELARIJE ZA JAVNE NABAVKE ZA 2021. GODINU

1. Prihvata se Izveštaj o sprovedenom monitoringu Kancelarije za javne nabavke za 2021. godinu.
2. Ovaj zaključak objaviti u „Službenom glasniku Republike Srbije“.

Sednica je završena u 13,50 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić